<classify> KATIKA kuboresha sekta ya elimu Mkoa wa Dodoma, Kamati ya Ushauri ya Mkoa RCC imeagiza halmashauri ambazo bado hazijaanzisha Mfuko wa Elimu, kufanya hivyo mapema iwezekanavyo.Uamuzi huo umefikia kutokana na baadhi ya halmashauri kushindwa kuanzisha mfumo huo, ikiwa ni maazimio ya kikao cha RCC kilichokutana Machi 26, 2019 na kuazimia kufufua mfuko wa elimu ili kuboresha sekta ya elimu.Halmashauri ambazo zilitekeleza agizo hilo ni Halmashauri ya Wilaya ya Bahi na Kongwa, ambao mpaka sasa mfuko umekusanya Sh milioni 260.466 zilizotumika kujenga maboma 300.Akichangia, Mkuu wa Wilaya ya Chemba, Simon Odunga alisema agizo la kuanzisha mfuko wa elimu lilijadiliwa katika kikao cha madiwani na kutoka na uamuzi wa kuanzisha, lakini baada ya hapo yaliibuka makundi ya kupinga mpango huo.Kwenye kikoa chetu cha madiwani walikubali kwa kauli moja, baada ya kutoka walibadilisha maamuzi walipokutana kwenye makundi yao, na kwasababu wao ndio wenye wananchi wakaenda kuwaeleza wananchi elimu ni bure, hivyo mwitikio ni mdogo, wananchi hawataki kuchangia na shule hazitoi chakula, alisema.Kutokana na maelezo ya mkuu wa wilaya, Mbunge wa Chemba, Juma Nkamia alisema haamini kama madiwani walikataa bila sababu na hii inatokana na huko nyuma ikiwa wilaya moja ya Kondoa kulikuwa na mfuko wa elimu, ambao baada ya kutenganishwa fedha hizo hazijagawanywa.Mimi ni miongoni ninayepinga, nitaendaje kumwambia mwananchi achangie wakati ana njaa, umwambie auze kuku wake wawili kuchangia elimu kwa sheria ipi, mfuko haujaleta manufaa yoyote, alisema Nkamia.Mbunge wa Viti Maalumu, Fatma Tawfiq alisema na kupinga kauli ya Nkamia na kusisitiza kuwa ili Dodoma ipige hatua katika elimu, ushirikishwaji wa wananchi ni muhimu.Nitazungumza na mheshimiwa mwenzangu Nkamia maana naona yuko ICU, suala la wananchi kuchangia ni muhimu hasa ukizingatia mkoa wetu wa Dodoma uko nyuma sana katika elimu, alisema Tawfiq.Naye Mwenyekiti wa Halmashauri ya Kongwa, White Zuberi alisema halmashauri yake imefanikiwa katika hilo kutokana na wanasiasa kulitilia mkazo suala hilo na viongozi wote kuzungumza kauli moja.Mkuu wa Mkoa wa Dodoma, Dk Binilith Mahenge alisema suala la uanzishwaji wa mfuko wa elimu halina mjadala. Agizo hili mpaka sasa halijatekelezwa, ni lazima halmashauri zifufue mfuko wa elimu, na tuwe tumepata taarifa kabla ya kikao cha mwezi wa pili Februari 2020, hili halina ubishi na lisisubiri tathimini, alisema Dk Mahenge.  <topic>: KITAIFA 